《溯流夏月日值江风皆北舟滞有述》
明代·郭之奇

来帆竞千叶，奔涛纵反翩。扁舟争一缆，积岸令周旋。

细察流洄理，迟速未宜然。或曰因水性，不如假风权。

繇来观望者，谁可少机缘。于子信独往，何从涉利川。

顾余亦中省，频岁习波烟。海运观九万，考时非后先。

宁知解愠日，而得其凉天。玄冥司夏月，南薰遂莫专。

漫叹淹留客，偶逢时令迁。平生多亟失，只此亦邅延。

物数苟如斯，敢不益贞坚。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。